ऐसी अदभूत और दिव्य भक्ति को छोडकर मनुष्य जीवन में अन्य कुछ पा भी ले तो वह वैसी ही है जैसे सागर की गहरार्इ में मोती लेने गये और कंकड लेकर लौटें । मनुष्य जीवन भक्तिरूपी मोती पाने हेतु ही है । पर हमारा र्दुभाग्य देखें कि हम माया के अनगिनत कंकड इक्ट्ठे करके उसे दुनिया के सामने उछालते हुये गौरवांवित महसूस करते हैं, फुला नहीं समाते कि हमने कितना ऐश्वर्य, कितनी संपदा, कितना वैभव जीवन में पाया है / कमाया है । अगर हमारे ऐसे विचार हैं तो हमें समझना चाहिए कि हमारे मनुष्य जीवन को माया ने ग्रास कर हमें ठग लिया क्योंकि सच्चा ऐश्वर्य, सच्ची संपदा, सच्चा वैभव मात्र और मात्र प्रभुभक्ति में ही है जिस हेतु यह दुर्लभ मानव जीवन हमें मिला है ।